b'\n_START_ARTICLE_\nStandkar\n_START_PARAGRAPH_\nStandkar er en beholder som ble brukt til oppbevaring av r\xc3\xa5varer eller halvfabrikata i apotek. Det kunne v\xc3\xa6re beholdere til produksjon i stor skala p\xc3\xa5 laboratoriet eller mindre til den enkelte pasient i resepturen. Standkar har v\xc3\xa6rt laget av tre, keramikk, metall eller glass. Apotekene hadde et stort behov for standkar, hvert apotek trengte flere hundre. Synonymer: standflaske, standglass, standbeholder, apotekkrukke og apotekglass._NEWLINE_Offisinet eller publikumsrommet p\xc3\xa5 de gamle apotekene, ble innredet for \xc3\xa5 virke tiltalende og tillitvekkende p\xc3\xa5 de som kom inn der. Bakveggene hadde hyller fulle av krukker og flasker med latinske navn (standkar). De skulle gjerne imponere og vise at apoteket hadde et rikholdig lager. F\xc3\xb8r det ble vanlig med skriftlige resepter, kunne legen g\xc3\xa5 inn p\xc3\xa5 apoteket og peke p\xc3\xa5 de ingrediensene apotekeren skulle bruke i medisinen pasienten skulle ha. Offisinet utviklet seg til \xc3\xa5 bli apotekets ansikt utad. B\xc3\xa5de innredning og standkar skulle f\xc3\xb8lge tidens mote, og lenger s\xc3\xb8r i Europa finner vi flotte apotek i barokk, rokokko, empire osv._NEWLINE_Fra 1960-\xc3\xa5rene gikk standkar ut av bruk. Vanlige apotek lager ikke lenger medisiner, men videreselger industrielt fremstilte preparater. Sykehusapotek produserer noe, for eksempel medisiner til barn, fordi ikke alle n\xc3\xb8dvendige medisiner er \xc3\xa5 f\xc3\xa5 kj\xc3\xb8pt i riktige doser. Beholderen fra grossisten brukes ved oppbevaring av r\xc3\xa5varer p\xc3\xa5 apoteket. Og n\xc3\xa5 er beholderen oftest av plast. Det er lett og uknuselig, men ikke helt tett og det kan inneholde stoffer som p\xc3\xa5virker innholdet mer enn glass og porselen. Og de gamle standkarene er bare \xc3\xa5 se som vakre utstillingsobjekter p\xc3\xa5 \xc3\xb8verste hylle i apotekene.\n_START_SECTION_\nStandkarenes historie\n_START_PARAGRAPH_\nDet har alltid v\xc3\xa6rt viktig \xc3\xa5 bruke hensiktsmessige oppbevaringskar for medisiner. Britisk Museum har gamle egyptiske leirvaser med inskripsjoner som betegner navn p\xc3\xa5 legemidler. De er vanskelige \xc3\xa5 tyde fordi egypterne til dels brukte magiske navn. Et eksempel er Malurt som ble kalt Gribbens hjerte. Galen var en gresk lege med praksis i Roma og han opplyser at standkarene ofte var signert med legemidlets navn, produsentens navn, angivelse av sykdommer det kunne brukes mot og bruksanvisning. Fra utgravningene i Pompei er det funnet salver i alabastkrukker, giftstoffer i tinnb\xc3\xb8sser, urter i trekar, samt diverse glassbeholdere og sm\xc3\xa5 steint\xc3\xb8yt\xc3\xb8nner med forskjellige legemidler. Den spansk-arabiske lege Albukasem skrev i det 11.\xc3\xa5rhundre at \xe2\x80\x99\xe2\x80\x99R\xc3\xb8tter, blader og blomster skal etter rensing og t\xc3\xb8rring oppbevares i trebeholdere, fr\xc3\xb8 i skinnposer eller pergamentposer. Ekstrakter, gummier, opplaget konfekt og lignende substanser h\xc3\xb8rer hjemme i trekar, glaserte leirkar, s\xc3\xb8lvkar eller slike av horn. De bl\xc3\xb8te midler holder seg best i metallbeholdere, likes\xc3\xa5 salver med innhold av eddik og bek. Alle fettarter og fete stoffer skal oppbevares i tinnkar, og pulver i leirkar som kan lukkes med voks eller kritt. Roobs (tyktflytende legemidler til innvortes bruk) og siruper skal fylles p\xc3\xa5 nye steint\xc3\xb8ykrukker. Oljene m\xc3\xa5 oppbevares i godt lukkede glasskar. For aromata skal gull-, s\xc3\xb8lv- eller innvendig forgylte b\xc3\xb8sser eller slike som er av glass eller steint\xc3\xb8y benyttes. Eddikbeholderne skal v\xc3\xa6re overtrukket med voks eller bek. Viner m\xc3\xa5 kun henst\xc3\xa5 p\xc3\xa5 glassflasker.\xe2\x80\x99\xe2\x80\x99 Disse prinsippene ble fulgt i mange hundre \xc3\xa5r. Legemidlene ble lenge oppbevart i kar av tre, glass, glasert leire, metall som s\xc3\xb8lv eller tinn, horn, skinnposer eller pergamentposer. De fleste standkar ble laget uten lukkeanordninger, og ble overbundet med dyrebl\xc3\xa6rer, l\xc3\xa6r, pergament, papir eller man brukte deksler av tre, tinn, kobber eller messing. Treb\xc3\xb8ssene skulle helst v\xc3\xa6re av lind eller buksbom og hadde overfallende lokk av samme materiale. Kork ble ikke vanlig f\xc3\xb8r det 17. \xc3\xa5rhundre. S\xc3\xa5 kom porselen som var sterkere enn fajanse og vi fikk glassflasker av bedre kvalitet og med slepen glasspropp. De sm\xc3\xa5 standkarene ble brukt i resepturen, hvor medisiner etter resept til den enkelte pasient tilberedes. Av st\xc3\xb8rre standbeholdere til laboratoriebruk, er ogs\xc3\xa5 metall blitt brukt opp til v\xc3\xa5r tid.\n_START_SECTION_\nMerking og navn\n_START_PARAGRAPH_\nFra middelalderen finnes standkar merket med alkymistiske tegn, men fra det 16. \xc3\xa5rhundre var det blitt vanlig \xc3\xa5 skrive det latinske navnet p\xc3\xa5 innholdet. Senere ble det bestemt at navnet skulle skrives slik det var skrevet i gjeldende farmakop\xc3\xa9. En farmakop\xc3\xa9 er en offentlig autorisert bok som beskriver de legemidlene som er i vanlig bruk. Den angir ogs\xc3\xa5 krav til kvalitet og metoder til unders\xc3\xb8kelse av renhet osv. M\xc3\xa5ten de latinske navnene skulle skrives p\xc3\xa5, kunne endre seg med hver ny utgave av farmakop\xc3\xa9en, s\xc3\xa5 da m\xc3\xa5tte alle standkarene f\xc3\xa5 nye navn! I Norge fikk vi den f\xc3\xb8rste farmakop\xc3\xa9en i 1772 og nye utgaver i 1805, 1854, 1870, 1895, 1913, 1939 og 1965. Alderen p\xc3\xa5 standkaret eller n\xc3\xa5r det sist fikk endret navn, kan derfor ses av m\xc3\xa5ten det latinske navnet er skrevet p\xc3\xa5. F\xc3\xb8r 1805 uttrykte navnet ofte legemidlets egenskaper og ikke innholdet som man la mere vekt p\xc3\xa5 etter som de kjemiske kunnskapene \xc3\xb8kte. For eksempel endret Aqua laxativa (avf\xc3\xb8ringsmiddel) navn til Infuseum Sennae compositum fordi det viktigste innholdet er senna-blader. Compositum betyr sammensatt og viser at det er flere innholdsstoffer. Det latinske navnet best\xc3\xa5r gjerne av to ledd. Eksempler fra farmakopeen av 1939: Folium Digitalis (Blad av Revebjelle), Semen Lini (Linfr\xc3\xb8), Radix Glycyrrhitzae (Lakrisrot), Unguentum Camphoratum (Kamfersalve), spiritus dilutus (fortynnet sprit) og Pulvis antasthmaticus (Astmapulver). S\xc3\xa5 lenge man brukte standkar av tre, var signeringen enkel, da kunne nye navn males p\xc3\xa5.\n_START_SECTION_\nMaterialer\n_START_PARAGRAPH_\nDe eldste norske standkarene er gjerne av tre, det er et lett tilgjengelig og billig materiale. Treb\xc3\xb8ssene har overfallslokk. De eldste har ofte en konisk form, en etterkommer etter den eldste tydelige type apotekkrukke fra middelalderen: Albarello, de nyere er sylindriske. De er ofte overmalt flere ganger, s\xc3\xa5 for \xc3\xa5 finne opprinnelsen, m\xc3\xa5 ofte mange lag maling skrapes av. Man da kommer det kanskje frem vakre r\xc3\xb8d, gule, bl\xc3\xa5, gr\xc3\xb8nne eller hvite farger og fine innskriftsb\xc3\xa5nd. Men beholdere av tre kan ikke brukes til alt, og legemidler holder seg gjerne bedre i glass eller keramikk, som senere ble erstattet av porselen. Her var det ogs\xc3\xa5 mulig \xc3\xa5 overmale nye navn, og for \xc3\xa5 f\xc3\xa5 pene bokstaver, ble det brukt egne trykkerisett._NEWLINE_Den europeiske keramiske industri hadde en sterk utvikling i perioden 1500 \xe2\x80\x93 1800, ikke minst p\xc3\xa5 grunn av apotekenes behov for standkar.\n_START_SECTION_\nForm og stil\n_START_PARAGRAPH_\nNedenfor er de viktigste stilartene beskrevet. Tidsepokene stemmer ikke alltid med stilretningene i samfunnet ellers, det kan nok hende apotekenes standkar l\xc3\xa5 litt etter \xc2\xabsiste mote\xc2\xbb.\n_START_SECTION_\nBarokk ca 1650 \xe2\x80\x93 1750\n_START_PARAGRAPH_\nDet f\xc3\xb8rste apoteket i Norge ble etablert i Bergen i 1595. I \xc3\xa5r 1700 var det 11 apotek og i 1750 var det 16 apotek i Norge. Legemidlene ble for en stor del oppbevart direkte i treskuffer med de latinske navn malt i front p\xc3\xa5 skuffene. Men apotekene hadde ogs\xc3\xa5 treb\xc3\xb8sser, glassflasker og fajansekar i barokkstil. Treb\xc3\xb8ssene er gjerne malt med kraftige farger og er dekorert med kartusj \xe2\x80\x93 en svungen og ofte svulstig innramming av det latinske navnet. Ekel\xc3\xb8v- og bladkvistmotiver ble popul\xc3\xa6re og brukt i lange tider. Glassene var gjerne firkantet, og fra L\xc3\xb8veapoteket i Bergen, opprettet i 1705, har Norsk Farmasihistorisk Museum p\xc3\xa5 Bygd\xc3\xb8y en stor samling glass, noen med smal hals brukt til flytende innhold og noen bredhalsede til faste stoffer eller pulver. De er sannsynligvis kj\xc3\xb8pt fra Tyskland. Norges f\xc3\xb8rste glassverk, N\xc3\xb8stetangen ble anlagt ved Hokksund i 1741. Den eldste fajanse-fabrikken i Danmark-Norge ble etablert i K\xc3\xb8benhavn 1722. Begge produserte standkar til apotek.\n_START_SECTION_\nRokokko ca 1750 \xe2\x80\x93 1780\n_START_PARAGRAPH_\nSlutten av 1700-tallet var en velstandsperiode og en oppbyggingsperiode for Danmark-Norge. Det ble anlagt flere fajanse-fabrikker og glassverk. Med rokokko kom det en lettere, mer elegant og usymmetrisk dekor. Herreb\xc3\xb8e Fajance-fabrik ved Halden var i drift fra 1759 - 1772 og produserte vakre kar med koboltbl\xc3\xa5 dekor med den karakteristiske rocaillen. Hvitt melkeglass ble fremstilt med tilsetning av ben eller knokkelmasse og fikk en fin glans med opalfarge i gjennomfallende lys. Senere ble det brukt sinkoksid, og da mangler opalglansen.\n_START_SECTION_\nNyklassisisme: Louis XVI, empire og senempire ca 1780 \xe2\x80\x93 1850\n_START_PARAGRAPH_\nMotivene p\xc3\xa5 standkarene ble enklere og dekorasjonene var sammensatt av klassisistiske elementer. Treb\xc3\xb8sser var fremdeles i bruk, men n\xc3\xa5 kom det hvite porselenet inn i apotekene for alvor. Det blir slutt p\xc3\xa5 de r\xc3\xb8de forbokstavene, og fargene er mer avdempet. Oval ramme med sl\xc3\xb8yfe var popul\xc3\xa6rt, og dekorasjonene ble mer symmetriske igjen. Sirupskanner og treb\xc3\xb8sser sto gjerne p\xc3\xa5 en h\xc3\xb8y fot og sirupskannene var kulerunde p\xc3\xa5 midten. Den senere perioden nyklassisisme kalles empire eller senempire. Da kom det spisshjerte eller skjoldformet ramme rundt det latinske navnet. Enkle ovale rammer brukes ogs\xc3\xa5. Fargene blir m\xc3\xb8rkere igjen, og mange treb\xc3\xb8sser ble malt sorte. Interi\xc3\xb8rene ble m\xc3\xb8rkere ogs\xc3\xa5, men n\xc3\xa5 i fin kontrast til det hvite porselenet. Den Kongelige Porcel\xc3\xa6nsfabrik i K\xc3\xb8benhavn produserte standkar, men lokkene var fremdeles oftest av messing eller jernblikk. Porselenet fikk enkle eller ingen dekorasjoner, materiale og form utgjorde dekorasjonen. Kanner og krukker sto ofte fremdeles p\xc3\xa5 en h\xc3\xb8y fot. Mange standkar ble levert uten latinske navn, apotekene malte det p\xc3\xa5 selv eller brukte en etikett som kunne skiftes ut.\n_START_SECTION_\nHistorisme ca 1850 \xe2\x80\x93 1890\n_START_PARAGRAPH_\nDette var nybarokkens og nygotikkens tid, men det ses ikke p\xc3\xa5 standkarene. Man var mer opptatt av hygiene, og kaller det nye for laboratoriestil. Treb\xc3\xb8sser lar seg ikke lett rengj\xc3\xb8re og g\xc3\xa5r ut av bruk. Det er lite dekorasjoner, bokstavene males rett p\xc3\xa5 standkaret uten ramme eller man bruker etiketter med rand og avklippede hj\xc3\xb8rner. Krukkene er sylindriske. Glass f\xc3\xa5r bedre kvalitet og er slepne med glasspropp. De lages i mange farger, og det p\xc3\xa5g\xc3\xa5r en diskusjon om hvilken farge som beskytter innholdet best mot lys. Det lages ogs\xc3\xa5 helt sorte glass, men de viser seg upraktiske fordi man ikke kan se innholdet. R\xc3\xb8de og brune glass gir ogs\xc3\xa5 god beskyttelse, men det r\xc3\xb8de rubinglasset er kostbart, og brune glass blir dominerende.\n_START_SECTION_\nArt nouveau ca 1890 - 1910\n_START_PARAGRAPH_\nSom en reaksjon p\xc3\xa5 historismen, oppsto en ny stil i 1890-\xc3\xa5rene inspirert av japansk kunst, samtidig som man fikk fornyet interesse av dyr og planter som dekorative elementer. Store krukker i kunstfajanse ble utstilt i apotek bare til pynt. Krukkene kunne igjen f\xc3\xa5 en konisk form og riller ble brukt som dekorativt element. Men tidligere stilarter og former var ogs\xc3\xa5 i bruk.\n_START_SECTION_\nArt deco ca 1920 \xe2\x80\x93 1930\n_START_PARAGRAPH_\nVelst\xc3\xa5ende apotek kj\xc3\xb8pte standkar med spesialbestilt dekorasjon, og stilartene er ikke lenger s\xc3\xa5 entydige. Ullev\xc3\xa5l apotek ble opprettet i 1923 og fikk standkar fra Den Kongelige Porcel\xc3\xa6nsfabrik i K\xc3\xb8benhavn med sin egen logo og bokstavene UA i koboltbl\xc3\xa5tt p\xc3\xa5 lokket. Her har det dekorative v\xc3\xa6rt viktigere enn det funksjonelle i valg av krukker. Apoteket Kronen var leverand\xc3\xb8r av medisiner til slottet i Oslo og bestilte sine standkar med kroner p\xc3\xa5.'